ก.ล.ต.เตือนระวังถูกหลอกลงทุน CoinEx เหตุไม่มีใบอนุญาตขาย
ก.ล.ต.เตือนระวังถูกหลอกลงทุน CoinEx ผ่านช่องทางเว็บไซต์ แอปพลิเคชัน เฟซบุ๊กเพจของ CoinEx เหตุยังไม่ได้รับอนุญาตประกอบธุรกิจสินทรัพย์ดิจิทัลในไทย
ก.ล.ต. เตือนระวังถูกหลอกลงทุน CoinEx เหตุยังไม่ได้รับอนุญาตประกอบธุรกิจ "สินทรัพย์ดิจิทัล" ในไทย
14 ต.ค. 2565

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ตามที่ได้ตรวจพบว่ามีการประชาสัมพันธ์เชิญชวนให้ประชาชนใช้บริการซื้อขายสินทรัพย์ดิจิทัลของ CoinEx ผ่านช่องทางต่าง ๆ เช่น เว็บไซต์ของ CoinEx แอปพลิเคชัน และเฟซบุ๊กเพจของ CoinEx รวมทั้งมีการจัดกิจกรรมออกบูธเพื่อประชาสัมพันธ์บริการต่าง ๆ
โดย ก.ล.ต. ขอแจ้งว่า CoinEx ยังไม่ได้เป็นผู้ประกอบธุรกิจสินทรัพย์ดิจิทัลที่ได้รับใบอนุญาตตามพระราชกำหนดการประกอบธุรกิจสินทรัพย์ดิจิทัล พ.ศ. 2561 (พ.ร.ก. สินทรัพย์ดิจิทัลฯ) จึงขอให้ประชาชนและผู้ลงทุนใช้ความระมัดระวังหากถูกชักชวนให้ซื้อขาย แลกเปลี่ยนสินทรัพย์ดิจิทัล รับฝาก โอน ถอนเงิน หรือทำธุรกรรมที่เกี่ยวกับสินทรัพย์ดิจิทัล เนื่องจากไม่ได้อยู่ภายใต้การกำกับดูแลของ ก.ล.ต. และจะไม่ได้รับความคุ้มครองตามกฎหมายดังกล่าว โดย ก.ล.ต. ได้แจ้งเตือนผ่านทางเว็บไซต์ ก.ล.ต. ในหัวข้อ Investor Alert เมื่อวันที่ 17 พฤษภาคม 2565
ทั้งนี้ ก.ล.ต. ขอย้ำว่า การประกอบธุรกิจสินทรัพย์ดิจิทัลที่อยู่ภายใต้การกำกับดูแลตาม พ.ร.ก. สินทรัพย์ดิจิทัลฯ ผู้ที่โฆษณา ประชาสัมพันธ์ หรือแสดงตนต่อบุคคลทั่วไปในการชักชวน หรือให้บริการซื้อขาย แลกเปลี่ยน รับฝาก โอน ถอนเงิน หรือทำธุรกรรมที่เกี่ยวกับสินทรัพย์ดิจิทัล ต้องเป็นบุคคลที่ได้รับอนุญาตตามกฎหมายดังกล่าว ซึ่งผู้ที่ฝ่าฝืนอาจต้องรับโทษตามกฎหมาย
ทั้งนี้ ผู้ลงทุนสามารถตรวจสอบรายชื่อผู้ประกอบธุรกิจสินทรัพย์ดิจิทัลที่ได้รับใบอนุญาตได้ที่ www.sec.or.th และแอปพลิเคชัน “SEC Check First” หากมีข้อสอบถามหรือมีเบาะแสเกี่ยวกับการดำเนินการที่น่าสงสัย โปรดแจ้งที่สายด่วนศูนย์บริการประชาชน ก.ล.ต. โทร. 1207 เพื่อการตรวจสอบในเชิงลึก และในกรณีที่ตรวจพบว่ามีการกระทำอันเข้าข่ายเป็นความผิดตาม พ.ร.ก. สินทรัพย์ดิจิทัลฯ อาจถูกดำเนินคดีตามกฎหมาย ซึ่งมีโทษทั้งจำคุกและปรับ และหากเข้าข่ายการกระทำที่อาจผิดกฎหมายอื่น ก.ล.ต. มีกระบวนการในการประสานงานกับหน่วยงานที่เกี่ยวข้องเพื่อดำเนินการต่อไป